高启
妫蜼子歌为王宗常赋
妫蜼子，乃是轩辕之裔，虞鳏之孙。
混沌既死一万季，独抱大存，窃伏在草野，冥心究皇坟。
蚤逢三光五岳之气、乍分裂，天狼下地舐血流浑浑。
鹿走秦中原，蛇斗郑国门。
俎豆弃草莽，干戈欻崩奔。
妫蜼子，便欲东游渡弱水，沐发沧海朝阳盆。
又欲西行沂河汉，逾昆仑。
山横川阻，两地俱不可以往兮，归来掩户卧旦昏。
莳黍一区，注醪一樽。
妻给井臼，儿收鸡豚。
不诘曲以媚俗，不偃蹇而凌尊。
作为古文词，言高气醇温。
手提数寸管，欲发义理根。
上探孔孟心，下吊屈贾魂。
其质耀金石，其芳吐兰荪。
叩虚答有响，斫险成无痕。
陆珍杂水怪，变状弗可论。
几年兀兀不肯出，坐待真主应运九五开乾坤。
鹤书自天来，幽隐初见拔。
使者远造庐，鸡鸣起膏辖。
兴纂金匮编，尚书为给札。
奸魂泣幽冢，下恐遭诛杀。
书成一代进紫宸，鸾旗羽卫夹陛陈。
閤门导谒称小臣，麻衣不脱拜圣人。
捧函近前殿，龙颜喜回春。
敕赉内帑之金与绮段，其文织作银麒麟。
蒙恩乞还家，以奉白发亲。
戴古弁，垂长绅，自号山泽之臞民。
妫蜼子，幸际明良时无为，寂默坐老东海湄。
青丘有客钝且痴，与汝欲结同襟期。
左鼓清瑟，右吹鸣篪，作歌共祝天子寿，五风十雨，万国
赤子同熙熙。